প্লেনের সুবিধা ট্রেনেও! ক্যানসেল না করেই বদলানো যাবে রেল টিকিট

ওয়েব ডেস্ক: ধরুন আপনি ট্রেনের টিকিট (Rail Ticket) কাটলেন। কিন্তু যাত্রার আগের দিন কোনও বিশেষ কারণে আপনার জরুরি কিছু কাজ পড়ে গেল এবং আপনার যাত্রা পিছিয়ে গেল। এই অবস্থায় কি আপনার ট্রেনের টিকিট পরিবর্তন হবে? এতদিন পর্যন্ত সেই সুবিধা ছিল না। কেবল টিকিট ক্যানসেল করে নতুন টিকিট কাটার পথ খোলা ছিল। এতে একদিকে যেমন বাড়ত খরচ, তেমনই আবার নষ্ট হত সময়। তবে এবার প্লেনের সুবিধা চালু হচ্ছে রেলের ক্ষেত্রেও, যার জেরে উপকৃত হবেন লাখ লাখ রেলযাত্রী।

এবার যাত্রী সুবিধার্থে টিকিটের দিন পরিবর্তনের বিশেষ নিয়ম চালু করল রেল (Indian Railways)। সম্প্রতি কেন্দ্রীয় রেলমন্ত্রী অশ্বিনী বৈষ্ণব (Ashwini Vaishnaw) ঘোষণা করেছেন, আগামী জানুয়ারি থেকেই যাত্রীরা কনফার্ম টিকিটে (Confirmed Rail Ticket) যাত্রার দিন পরিবর্তন করতে পারবেন। কোনও অতিরিক্ত চার্জ ছাড়াই এই কাজটি করা যাবে বাড়িতে বসেই। অর্থাৎ, হঠাৎ পরিকল্পনা বদলালে টিকিট বাতিল করার আর প্রয়োজন হবে না, অনলাইনে টিকিটের দিন পরিবর্তন করা সম্ভব।

আরও পড়ুন: জল থইথই বিহার! ৪ দিনের দীর্ঘ জ্যামে অচল কলকাতা-দিল্লি হাইওয়ে

তবে নতুন তারিখে টিকিট পরিবর্তনের ক্ষেত্রে কিছু শর্তও থাকবে। রেলের তরফে জানানো হয়েছে, পরিবর্তিত তারিখে যদি আসন খালি থাকে, তবেই টিকিট নিশ্চিত করা যাবে। আর নতুন তারিখে ভাড়ার পরিমাণ আগের থেকে বেশি হলে, যাত্রীকে সেই অতিরিক্ত টাকা দিতে হবে।

উল্লেখ্য, বর্তমানে যাত্রার তারিখ বদলাতে গেলে টিকিট বাতিল করতে হয়, তাহলে যাত্রার ১২ থেকে ৪৮ ঘণ্টা আগে ক্যানসেল করলে ক্যানসেলেশন ফি বাবদ ২৫ শতাংশ পর্যন্ত টাকা কেটে নেওয়া হয়। চার্ট তৈরি হওয়ার পর টিকিট ক্যানসেল করলে তো কোনও রিফান্ডই মেলে না। ফলে নতুন এই নিয়ম চালু হলে বহু যাত্রী বিপুলভাবে উপকৃত হবেন বলে মনে করা হচ্ছে।